钦定古今图书集成/理学汇编/文学典/第101卷 > 李濂
## 钦定古今图书集成/理学汇编/文学典/第101卷 > 李濂

按《明外史》本传：“濂字川父，祥符人。举正德八年乡试
第一。明年成进士，授沔阳知州，稍迁宁波同知，擢山
西佥事。嘉靖五年，以大计免归，年三十有八。濂少负
俊才，时从侠少年联骑出城，搏兽射雉，酒酣悲歌，慨
然慕信陵君侯生之为人。一日作《理情赋》，友人左国
玑持以示李梦阳，梦阳大嗟赏，访之吹台，濂自此声”
驰河雒间。既罢归，益肆力于学，遂以古文名于时。初
受知梦阳，后不屑附和，里居四十馀年，著述甚富。
按《列朝诗集》，川父作《理情赋》，友人左国玑持以示李
献吉，献吉大惊，访之吹台。川父自此名满河雒间。介
居日久，读书深思，始知献吉持论之颇，而学者沿袭
之滋缪也。尝有绝句云：“唐人无选宋无诗，后进轻狂
肆贬词。真趣盎然流肺腑，底须摹拟失神奇。”又云：“洪
武诗人称数子，高、杨、袁凯及张徐。后来英俊峥嵘甚，
兴趣温平似弗如。”当窜窃剽贼盛行之日，独具只眼，
可谓卓尔不群者矣。川父博学多闻，撰《汴京遗迹志》，
为通人所称。有《嵩渚集》一百卷。